<classify> TAMASHA la Jinsia limeanza katika Kata ya Maganzo Wilaya ya Kishapu mkoani Shinyanga likikutanisha wanaharakati wa haki za wanawake ambao wanabadilishana uzoefu na maarifa.Mkurugenzi Mkuu wa TGNP Mtandao, Lilian Liundi amesema tamasha hilo la siku tatu ni jukwaa la wazi ambalo washiriki wanasherehekea mafanikio na kutathmini changamoto zinazowakabili wanawake na makundi mengine ya pembezoni.Tamasha la Jinsia katika ngazi ya wilaya linaandaliwa na TGNP Mtandao kwa kushirikiana na vituo vya taarifa na maarifa, Wanachama wa Semina za Jinsia na Maendeleo GDSS, watu binafsi na makundi mbalimbali ya harakati, Asasi za Kiraia AZAKI, mashirika ya umma na serikali za mitaa katika ngazi ya wilaya na kijiji.Huwa tunabadilishana tukio hili kila mwaka katika ngazi ya taifa na wilaya. Jukwaa hili hutoa fursa ya kuunganisha nguvu za pamoja, kuimarisha uwezo, kutambua na kuimarisha mchango wa wanawake na makundi ya pembezoni katika mijadala ya umma na mipango ya pamoja kwa mabadiliko ya kijamii, amesema.Amesema dhima kuu ya tamasha ni masuala ya jinsia, demokrasia na maendeleo ikilenga ushirikishwaji wa masuala ya jinsia kwa kilimo chenye tija na mageuzi ya viwanda kwa maendeleo endelevu.Dhima ndogo ndogo za tamasha zitalenga mabadiliko ya tabianchi na usalama wa chakula.Kwa mujibu wa Liundi, Wilaya ya Kishapu imechaguliwa kuwa mwenyeji wa tamasha kwa sababu eneo lake ni nusu jangwa katika ukanda wa miombo na ni tambarare hivyo hupata mvua kidogo na kusababisha hali mbaya kwa mazao ya muda mfupi hali inayochangia uhaba wa chakula.Tamasha hili linalenga kuhamasisha wanawake na wanaume kujikita katika uzalishaji wa mazao ya chakula kwa usalama wa chakula na kupunguza mzigo na adha ya kazi za malezi zisizo na malipo kwa wanawake.Aliongeza kuwa tamasha litatoa fursa ya kuimarisha uwezo wa washiriki katika ngazi ya wilaya, kupanga na kudai mabadiliko ya utawala bora, ufanyaji wa maamuzi katika sera na mgawanyo wa rasilimali na kukuza usawa wa kijinsia, uwezeshaji wa wanawake na mabadiliko ya kijamii.Tamasha la kwanza la jinsia kitaifa lilifanyika mwaka 1996 na lilipata umaarufu unaoendelea kukua, pamoja na mahitaji ya kulifikisha tamasha katika ngazi jamii.Ilipendekezwa kuanzishwa kwa Tamasha la Jinsia katika ngazi ya wilaya kuwezesha ushiriki mpana ngazi ya jamii na kuimarisha harakati za mabadiliko.Amesema tamasha la jinsia ngazi ya wilaya ni tukio lililoandaliwa kujibu madai yaliyotolewa na mitandao pamoja na makundi katika ngazi ya jamii wakati wa Tamasha la Jinsia kitaifa mwaka 2005 kuendeleza mjadala juu ya masuala muhimu ya ufeministi yaliyojitokeza katika Tamasha la Jinsia mwaka 2009.Tamasha la kwanza la jinsia wilaya lilizinduliwa katika wilaya ya Kisarawe mwaka 2010. Limekuwa likizunguka kila baada ya miaka miwili kati ya Dar es Salaam na wilaya nyingine zinazochaguliwa.Tamasha la mwaka huu ni la tano kiwilaya likifuatia lililofanyika Kisarawe, Pwani 2010, Mkambarani, Morogoro 2012, Tarime Mara 2014 na Mkambarani Morogoro 2016.  <topic>: KITAIFA 